GRADSKO VIJEĆE

KLASA: …….

URBROJ: ……

Karlovac, …….

**Prijedlog**

Na temelju članka 31. stavka 3. Zakona o postupanju s nezakonito izgrađenim zgradama („Narodne novine“ br. 86/12, 143/13, 65/17 i 14/19) i članaka 34. i 97. Statuta Grada Karlovca („Glasnik Grada Karlovca“ br. 9/2021 – potpuni tekst) Gradsko vijeće Grada Karlovca na \_\_\_\_\_ sjednici održanoj dana \_\_\_\_\_\_\_\_\_\_ 2022. godine donosi

**PRVE IZMJENE I DOPUNE PROGRAMA KORIŠTENJA NAKNADE ZA ZADRŽAVANJE NEZAKONITO IZGRAĐENIH ZGRADA U PROSTORU U 2022. GODINI**

**Članak 1.**

U Programu korištenja naknade za zadržavanje nezakonito izgrađenih zgrada u prostoru u 2022. godini („Glasnik Grada Karlovca“ br. 22/21, dalje u tekstu: Program) mijenja se članak 1. koji sada glasi:

„Prihodi od naknade za zadržavanje nezakonito izgrađenih zgrada u prostoru planiraju se u Proračunu Grada Karlovca za 2022. godinu u ukupnom iznosu od 160.000,00 kuna, od čega je 83.122,00 kuna višak prihoda iz prethodne godine, a 76.878,00 kuna planirani prihod u 2022. godini.“

**Članak 2.**

U Programu se mijenja članka 2. koji sada glasi:

„Prihod iz članka 1. ovog Programa u cijelosti će se namjenski utrošiti za provedbuKapitalnog projekta K300065 Asfaltiranje makadam prometnice Bukovlje 002-II u okviru kojeg će se izvršiti sanacija postojeće makadamske prometnice u dužini od 320 m koja obuhvaća uređenje sustava odvodnje, rješavanje prilaza na privatne parcele te izradu nosivo habajućeg sloja asfalta u debljini od 6 cm.“

**Članak 3.**

U Programu se mijenja članka 3. koji sada glasi:

„Za realizaciju ovog Programa zadužuje se Upravni odjel za komunalno gospodarstvo.“

**Članak 4.**

U ostalom dijelu Program ostaje neizmijenjen, te ostaje na snazi.

**Članak 5.**

Ove izmjene i dopune Programa stupaju na snagu osmog dana od dana objave u „Glasniku Grada Karlovca“.

**PREDSJEDNIK**

**GRADSKOG VIJEĆA GRADA KARLOVCA**

**Marin Svetić, dipl. ing. šumarstva**

**DOSTAVITI:**

1. Ured gradonačelnika, ovdje
2. Ministarstvo prostornoga uređenja, graditeljstva i državne imovine,

Ulica Republike Austrije 20, 10 000 Zagreb

1. Upravni odjel za proračun i financije, ovdje
2. Upravni odjel za komunalno gospodarstvo, ovdje
3. Upravni odjel za gradnju i zaštitu okoliša, ovdje
4. Predsjednik Gradskog vijeća, ovdje
5. Dokumentacija
6. Zapisnik
7. Glasnik Grada Karlovca
8. Pismohrana.

**O b r a z l o ž e nj e**

Člankom 31. st. 3. Zakona o postupanju s nezakonito izgrađenim zgradama („Narodne novine“ br. 86/12, 143/13, 65/17 i 14/19, dalje u tekstu: Zakon) propisuje se da trideset posto naknade za zadržavanje nezakonito izgrađenih zgrada u prostoru su prihod proračuna jedinice lokalne samouprave na čijem se području nezakonito izgrađena zgrada nalazi. Navedena sredstva se koriste namjenski za izradu prostornih planova kojima se propisuju uvjeti i kriteriji za urbanu obnovu i sanaciju područja zahvaćenih nezakonitom gradnjom te za poboljšanje infrastrukturno nedovoljno opremljenih i/ili neopremljenih naselja prema programu koji donosi predstavničko tijelo jedinice lokalne samouprave. Također, prema članku 31. st. 1. Zakona, trideset posto sredstava naknade su prihod proračuna jedinice lokalne samouprave čije upravno tijelo donosi rješenje o izvedenom stanju, a koristi se namjenski za rad tih upravnih tijela.

Program korištenja naknade za zadržavanje nezakonito izgrađenih zagrada u prostoru u 2022. godini donijelo je Gradsko vijeće Grada Karlovca na sjednici održanoj dana 15. prosinca 2021. godine („Glasnik Grada Karlovca” br. 22/21). Programom su prihodi od naknade za zadržavanje nezakonito izgrađenih zgrada u prostoru bili planirani u iznosu od 60.000,00 kuna te su isti proračunskim planiranjem u cijelosti bili raspoređeni za troškove provedbe projekta Karlovac II - Mala Švarča.

Ovim izmjenama Programa dolazi do povećanja planiranih prihoda od naknade za zadržavanje nezakonito izgrađenih zgrada u prostoru, a koji sada iznose ukupno 160.000,00 kuna (od čega je iznos od 83.122,00 kuna preneseni višak iz prethodne godine, a iznos od 76.878,00 kuna planirani prihod u ovoj godini) te se isti namjenski preraspoređuju za provedbu projekta asfaltiranja makadam prometnice Bukovlje 002 – II. Za realizaciju ovog Programa zadužuje se Upravni odjel za komunalno gospodarstvo obzirom da isti provodi projekt asfaltiranja predmetne makadam prometnice.

Slijedom navedene zakonske obveze i obrazloženog namjenskog utroška sredstava, predlaže se Gradskom vijeću grada Karlovca donošenje Prvih izmjena i dopuna Programa korištenja naknade za zadržavanje nezakonito izgrađenih zgrada u prostoru u 2022. godini.

U Karlovcu, 28. ožujka 2022. godine

**Pročelnik Upravnog odjela za komunalno gospodarstvo**

**Dario Greb, dipl. ing. prom.**